Broj: 711-I-1474-P-273/22-02-17

Zagreb, 27. svibnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI/21), **na zahtjev** **Suzane Vukomanović, voditeljice Službe za ljudske potencijale, pravne i opće poslove Nastavnog zavoda za javno zdravstvo dr. Andrija Štampar,** za davanjem očitovanja Povjerenstva, na 173. sjednici, održanoj dana 27. svibnja 2022.g., daje sljedeće

**OČITOVANJE**

**Kako je Sandra Šikić u primjerenom roku razriješila okolnost temeljem koje bi bila smatrana obveznicom u smislu članka 3. stavka 1. podstavka 65. ZSSI/21-a, jer je 18. travnja 2022. prestala obnašati dužnost vršiteljice dužnosti ravnatelja ustanove Nastavni zavod za javno zdravstvo dr. Andrija Štampar, nije dužna Povjerenstvu podnijeti imovinsku karticu.**

Obrazloženje

Suzana Vukomanović, voditeljica Službe za ljudske potencijale, pravne i opće poslove Nastavnog zavoda za javno zdravstvo dr. Andrija Štampar podnijela je zahtjev za očitovanjem koji je u knjigama ulazne pošte Povjerenstva zaprimljen 17. svibnja 2022. pod brojem: 711-U-5275-P-273/22-01-3, povodom kojeg se vodi predmet broj P-273/22.

U zahtjevu podnositeljica traži mišljenje Povjerenstva je li Sandra Šikić obvezna Povjerenstvu podnijeti imovinsku karticu, s obzirom da je dužnost vršiteljice dužnosti ravnatelja Nastavnog zavoda za javno zdravstvo dr. Andrija Štampar obnašala u razdoblju od 1. siječnja 2022. do 18. travnja 2022.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na tumačenje odredbe ZSSI/21-a, stoga Povjerenstvo povodom podnesenog zahtjeva daje sljedeće očitovanje.

Člankom 3. stavkom 1. podstavkom 65. ZSSI/21-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici navedenog Zakona.

Uvidom u podatke nadležnog sudskog registra Trgovačkog suda u Zagrebu, utvrđeno je da je Grad Zagreb jedini osnivač ustanove Nastavni zavod za javno zdravstvo dr. Andrija Štampar te da je Sandra Šikić obnašala dužnost vršiteljice dužnosti ravnatelja navedene ustanove od 14. listopada 2021. do 18. travnja 2022. godine.

Člankom 8. stavkom 1. ZSSI/21-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Člankom 37. Zakona o ustanovama („Narodne novine“, broj 76/93., 29/97., 47/99. i 35/08. i 127/19.) propisano je da je ravnatelj voditelj ustanove koji organizira i vodi rad i poslovanje ustanove, predstavlja i zastupa ustanovu, te poduzima sve pravne radnje u ime i za račun ustanove.

Člankom 43. Zakona o ustanovama propisano je da će se natječaj ponoviti, ako se na raspisani natječaj nitko ne prijavi ili nitko od prijavljenih kandidata ne bude izabran, te da će do imenovanja ravnatelja ustanove na temelju ponovljenog natječaja imenovati vršitelj dužnosti ravnatelja ustanove, ali najduže do godinu dana.

Iako se radi o dužnosti koja se obnaša u kraćem razdoblju, u pravilu do godine dana, Povjerenstvo tumači da vršitelj dužnosti ravnatelja ustanove ima sva prava i ovlasti ravnatelja ustanove imenovanog temeljem provedenog javnog natječaja te da ga se upisuje u nadležni sudski registar kao i ravnatelja ustanove.

Naime, vršitelj dužnosti imenuje se kako bi se osigurao nesmetan kontinuitet u radu ustanovu do imenovanja ravnatelja ustanove po redovitoj proceduri u javnom natječaju, pri čemu ne postoje zakonske zapreke da se ista osoba imenuje za vršitelja dužnosti više od jednom te da istu dužnost obnaša i kroz dulje vremensko razdoblje.

Stoga Povjerenstvo zaključuje da je vršitelj dužnosti ravnatelja zdravstvene ustanove obveznik u smislu odredbe članka 3. stavka 1. podstavka 65. ZSSI/21-a, kojeg obvezuju zabrane i ograničenja propisana tim Zakonom, na istovjetan način na koji se na ravnatelja zdravstvene ustanove primjenjuju odredbe tog Zakona.

Međutim, Sandra Šikić u trenutku imenovanja na dužnost vršiteljice dužnosti ravnateljaustanove Nastavni zavod za javno zdravstvo dr. Andrija Štampar 14. listopada 2021. nije bila obveznica, već je to postala 25. prosinca 2021., kada je stupio na snagu ZSSI/21, kojim je proširen krug obveznika tako da obuhvaća i ravnatelje zdravstvenih ustanova.

Stoga se u trenutku prihvaćanja imenovanja na ovu dužnost na nju nisu odnosile obveze, zabrane i ograničenja propisane odredbama prethodnog Zakona o sprječavanju sukoba interesa („Narodne novine“ broj 26/11., 12/12., 126/12., 48/13, 57/15. i 98/19.), niti je tada mogla znati ili imati razumno očekivanje da će postati obveznica, slijedom čega nije ni pristala da ju obvezuju odredbe ZSSI/21-a.

S obzirom da je, sukladno članku 8. stavku 1. ZSSI/21-u, dana 18. travnja 2022., odnosno u primjerenom roku nakon stupanja ZSSI/21-a na snagu razriješena okolnost po kojoj bi se Sandra Šikić smatrala obveznicom tog Zakona, jer je tada prestala obnašati dužnost vršiteljice dužnosti ravnatelja navedeneustanove, ista povodom njezina obnašanja nije dužna Povjerenstvu podnijeti imovinsku karticu.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Podnositeljici Suzanu Vukomanović, putem e-mail adrese
2. Objava na internetskoj stranici Povjerenstva
3. Pismohrana